Jørn Dohrmann (DF), 2010-06-01:
Tak for det.
Jeg vil da også sige fra Dansk Folkepartis side, at det ikke har været en proces, som vi har været stolte af at være med i.
Men vi har set det som en nødvendighed for at rette op på det lovforslag, som regeringen har fremsat.
Og man må da trods alt sige, uanset om man stemmer for eller imod, at vi i hvert fald sammen med resten af oppositionen eller de fleste af oppositionspartierne har påvirket processen i den rigtige retning.
Det siger sig selv, og jeg må bare sige til den radikale ordfører, at jeg synes, det var vigtigt at være med i processen om at få skovfældningen reduceret.
Altså, vi er gået fra 1500 ha og ned på 450 ha, samtidig med at vi laver en trappemodel, som jo netop gør, at industrien og DTU vil fælde færrest mulige træer.
Jeg synes, det er vigtigt at sige, at vi har lavet en fantastisk god model, som i hvert fald ikke lægger op til, at man starter med at rydde det hele.
Og det har vi jo kun fået igennem, fordi vi er blevet ved bordet og har sagt til regeringen, at her var der altså plads til forbedring, og det ville vi have igennem.
Så man kan roligt sige, for at blive i det tegnende sprog, at regeringen har været nede at suge grundvand på det her område.
Samtidig har vi prøvet på at gøre det så rent som overhovedet muligt.
Jeg synes, det er vigtigt, at vi har fået mange elementer ind, som gør, at folk, der bliver belastet af de her store møller, får nogle tilbud, som man ellers ikke ville få i det danske samfund.
Så jeg synes, når vi ser på hele forløbet, at der var noget, der kunne være meget bedre, men jeg må også bare sige, at det resultat, vi så har kunnet komme frem til, er det bedste grundlag for at kunne producere fremadrettet.
Vi kan hjælpe industrien med at få de her testpladser, som de har behov for, og jeg tror også, at vi alle sammen gerne vil have arbejdspladserne, alle sammen gerne vil have, at vi også kan sælge vindmøller i fremtiden, og at vi får nogle gode vindmølleparker, som er effektive.
Det tror jeg er utrolig vigtigt.
Så må vi heller ikke glemme, at vi jo netop, som jeg ser det, har været dybt nede i maskinrummet for at finde alternative placeringer.
Det tror de fleste vil give os ret i; vi har været helt inde at røre ved alle mulige knapper for at se, om der kunne være andre steder, de her møller kunne være placeret.
Vi har spurgt direkte og fået brevene fra området, så man kan sige, at de er taget i ed på, om de vil have møllerne eller ikke vil have møllerne, og om det kunne lade sig gøre uden at skulle ekspropriere mange ejendomme.
Det synes jeg bare er utrolig vigtigt at få med ind i debatten.
Det er ikke noget, vi ønsker at tvinge ned over hovedet på folk.
Så skal det ikke være sådan, at man kommer og siger: Nu eksproprierer vi jer væk fra jeres ejendomme i de her områder.
Så vi har fået et, synes jeg, acceptabelt resultat.
Jeg bliver aldrig stolt over det, men det er et acceptabelt resultat, vi er kommet frem til, og det synes jeg vi kan være glade for.
For det andet alternativ – at vi skulle have fældet 1500 ha skov og ingen erstatning have givet til de her folk – ville være uholdbart for befolkningen, som jeg ser det.
Så vi har prøvet på at forbedre det så godt som overhovedet muligt, og det tror jeg ikke vi skal have utak for.
Jeg tror nærmere, vi skal være glade for, at både Dansk Folkeparti og så sandelig også Socialdemokraterne og SF virkelig har gjort en indsats for, at det blev et bedre forslag end det, regeringen fremsatte.
Til sidst må jeg også sige, at det i hvert fald ikke skal være sådan, at ministeren føler, at det kun har været regeringen, der skulle give på det her område.
Jeg synes mange gange, at det var os, der måtte acceptere, at vi nu også skulle fælde de her 450 ha skov.
Det er vi stadig væk ikke glade for, men det må vi jo acceptere.
Så vi synes, at det har været en lang proces, som kunne have været meget pænere, men det er trods alt endt med, at vi stadig væk har arbejdspladser i Danmark, og trods alt endt med, at vi kunne få det her testcenter, som vi jo alle sammen gerne vil have.